Percheziții la traficanți de droguri. 12 tineri, printre care și patru elevi de liceu din Iași, vindeau ketamină
Doisprezece indivizi, inclusiv patru elevi de la un liceu sportiv din Iași, au fost reținuți de procurorii DIICOT pentru trafic de droguri de mare risc.
Vorbim despre stupefiante extrem de periculoase numite "cristal", dar și ketamină și canabis. Potrivit procurorilor, șeful rețelei procura drogurile de la furnizori din Cluj-Napoca, apoi le distribuia către consumatori, majoritatea adolescenți.
Cel care conducea gruparea obișnuia să închirieze localul pe care îl deținea pentru petreceri de muzică tehno, unde astfel de substanțe interzise se vindeau rapid.
Anchetatorii au făcut percheziții acasă la dealeri și au descoperit aproximativ două kilograme de substanțe de tip cristal, mari sume de bani, un pistol cu gaz, o macetă, un pistol cu bile și 32 de telefoane mobile.
În următoarele ore, cei 12 suspecți vor fi prezentați instanței cu propunere de arestare preventivă.